text: chandermohan.sharma@timesgroup.com ग्लैमर नगरी में यंग डायरेक्टर पवन कृपलानी की पहचान उन डायरेक्टर्स में है जो लीक से हटकर कुछ अलग किस्म की फिल्में बनाते हैं। पवन की पिछली दोनों फिल्में 'रागिनी एमएमएस' और 'डर: एट द मॉल' बॉक्स ऑफिस पर कुछ खास नहीं कर पाई, लेकिन इन फिल्मों को हॉरर फिल्में पसंद करने वाली क्लास ने पंसद किया। इस बार पवन ने इस थ्रिलर साइकॉलजिकल कहानी पर फिल्म बनाई है, सीमित बजट में ऐसी स्टार कास्ट को लेकर बनाई गई इस फिल्म में बेशक एक नई कहानी है, लेकिन इसके बावजूद ऐसे मसाले कहीं नजर नहीं आते जो बॉक्स ऑफिस पर फिल्म को हिट करने का दम रखते हैं। राधिका आप्टे ने अपने किरदार को ऐसे सशक्त ढंग से निभाया कि कल तक राधिका को कमजोर ऐक्ट्रेस मानने वाले भी इस फिल्म में उनके किरदार और बेहतरीन ऐक्टिंग को देखने के बाद उसके फैन बन जाएंगे। फिल्मी खबरें पढ़ें फेसबुक पर, लाइक करें NBT Movies कहानी : आर्टिस्ट महक (राधिका आप्टे) एगोराफोबिया से पीड़ित हैं, यह एक ऐसी बीमारी है जब रोगी घर से बाहर या किसी अनजान जगह पर जाने के नाम से ही बौखला जाता है। महक एक आर्ट एग्ज़िबिशन से आधी रात को लौट रही है, रास्ते में टैक्सी ड्राइवर उसके साथ रेप करने की नाकाम कोशिश करता है। महक खुद को बचाने में कामयाब रहती है, लेकिन इस हादसे के फौरन बाद महक एगोराफोबिया की शिकार हो जाती है। इस बुरे वक्त में महक के साथ उसका खास दोस्त शान (सत्यदीप मिश्रा) उसके साथ है। शान को लगता है अगर महक कुछ वक्त के लिए अपने घर से दूर जाकर कहीं और रहने जाए तो शायद कुछ ठीक हो जाए। शान अपने एक दोस्त के तीन रूम के फ्लैट में महक के साथ रहने के लिए आता है। इस फ्लैट में आने के बाद भी महक का डर खत्म नहीं होता और यहां आकर भी खुद को इस फ्लैट में कैद कर लेती है। फ्लैट में आने के बाद महक को लगता है फ्लैट में एक लाश दफन है। दरअसल, महक और शान के इस फ्लैट में आने से पहले एक लड़की इस फ्लैट में रहती है, जो अचानक गायब हो जाती है। ऐसे में महक को लगता है फ्लैट में उस लड़की की लाश कहीं दफन है। देखिए: फिल्म फोबिया का ट्रेलर   ऐक्टिंग : अंत तक पूरी फिल्म महक यानी राधिका आप्टे के आसपास घूमती है और राधिका ने अपनी बेहतरीन ऐक्टिंग से इस किरदार को जीवंत किया है। अपने किरदार को निभाने के लिए राधिका ने कंप्लीट होमवर्क किया और डायरेक्टर पवन के साथ कई वर्कशॉप भी की। इतना ही नहीं किरदार की डिमांड के मुताबिक, राधिका ने ऐसा लुक अपनाया जिसमें वह खूबसूरत दिखाई नहीं देती। शान के रोल में सत्यदीप मिश्र जंचे हैं। अन्य कलाकारों में निक्की के रोल में यशस्वनी ने अपनी पहचान दर्ज कराई है। निर्देशन : पवन कृपलानी ने अंत तक दर्शकों को कहानी और किरदारों के साथ बांधने की अच्छी कोशिश की है। फिल्म की शुरुआत कुछ कमजोर है, लेकिन इंटरवल से कुछ पहले कहानी ट्रैक पर लौटती है। 'रागिनी एमएमएस' से कुछ पहचान बना चुके पवन ने स्क्रिप्ट के साथ पूरी ईमानदारी तो की, लेकिन ऐसा लगता है जैसे उन्होंने फिल्म शुरू करते ही सोच लिया था कि वह मल्टिप्लेक्स कल्चर के लिए फिल्म बना रहे हैं। करीब दो घंटे की इस फिल्म की कहानी को पर्दे पर उतारने के लिए उन्होंने फ्लैशबैक का कुछ ज्यादा ही सहारा लिया है, इसके बावजूद फिल्म अगर बॉक्स ऑफिस पर नहीं टिकती तो इसकी वजह डिफरेंट कहानी और किरदार कहे जाएंगे जो बेहद सीमित क्लास दर्शकों की कसौटी पर ही खरा उतर सकते हैं। संगीत : फिल्म का बैकग्राउंड स्कोर कहानी और महौल पर पूरी तरह से फिट है। क्यों देखें : राधिका आप्टे की बेहतरीन ऐक्टिंग दिल को छूने का दम रखती है। अगर आपको साइको-थ्रिलर फिल्में पसंद हैं तभी फोबिया आपको पसंद आ सकती है। ऐसी पावरफुल स्क्रिप्ट जो लीक से हटकर कुछ अलग किस्म की फिल्में देखने वाली मल्टिप्लेक्स क्लास की ही कसौटी पर खरी उतर सकती है। 